text: प्रेमचंद एक सफल अनुवादक भी थे। उन्‍होंने दूसरी भाषाओं के जिन लेखकों को पढ़ा और जिनसे प्रभावित हुए, उनकी कृतियों का अनुवाद भी किया। उन्होंने 'टॉलस्‍टॉय की कहानियाँ' (1923), गाल्‍सवर्दी के तीन नाटकों का "हड़ताल" (1930), "चाँदी की डिबिया" (1931) और "न्‍याय" (1931) नाम से अनुवाद किया। उनका रतननाथ सरशार के उर्दू उपन्‍यास "फसान-ए-आजाद" का हिन्दी अनुवाद "आजाद कथा" बहुत मशहूर हुआ।प्रेमचन्द ने 'जागरण' नामक समाचार पत्र तथा 'हंस' नामक मासिक साहित्यिक पत्रिका का सम्पादन किया था। उन्होंने सरस्वती प्रेस भी चलाया था। वे उर्दू की पत्रिका ‘जमाना’ में नवाब राय के नाम से लिखते थे।